**ROMÂNIA**

**JUDEŢUL BUZĂU**

**PRIMĂRIA MUNICIPIUL BUZĂU**

Nr. 140.925/2025

**PROCES-VERBAL**

**al ședinței de dezbatere publică din data de 18.09.2025**

# Încheiat astăzi, 18 septembrie 2025, ora 11.30, cu ocazia şedinţei publice de dezbatere a Proiectului de Hotărâre nr. 168 din 07.08.2025 privind aprobarea Contractului Climatic al Municipiului Buzău (CLIMATE CITY CONTRACT- C.C.C.) PRIVIND ”MISIUNEA 100 ORAȘE INTELIGENTE ȘI NEUTRE DIN PUNCT DE VEDERE CLIMATIC PÂNĂ ÎN ANUL 2035”, inițiativă a Comisiei Europene.

Ședinţa de dezbatere publică a proiectului de hotărâre nr. 168/2025 a fost inițiată de către dl Constantin Toma, primarul municipiului Buzău.

La ședință au participat:

* domnul Constantin Toma-primarul Municipiului Buzău,
* domnul Ionut- Sorin Apostu – viceprimarul municipiului Buzău și următorii invitați:
* domnul Adrian Curaj - director general UEFISCDI,
* domnul Radu Dragomir -CEO Urban Scope Romania,
* doamna Mihaela Hărmănescu - vicepreşedinte Ordinul Arhitecților din România,
* domnul Dragoş Petrescu- antreprenor,

precum și peste 50 de cetățeni.

La începutul dezbaterii s-au înscris pentru a lua cuvântul 18 persoane: Petruța Marius, Gheorghiu Oana, Păun Felicia Nicoleta, Udrea Sorin, Rapciuc Andreea, Gheorghe Maria, Muncaciu Sorin-Titus, Răileanu Ionel, Baldovin Corneliu, Dima Constantin, Petruța Marius, Alexandru Marius, Nistorescu Marian, Crăiță Haritina, Ivașcu Marin, Baciu Adrian, Iordache Silviu și Jercan Ștefan.

Ședința a fost deschisă de către dl primar Constantin Toma care a prezentat contextul în care municipiul Buzău s-a calificat și a fost ales sa facă parte din ”Misiunea 100 orașe inteligente și neutre din punct de vedere climatic până în anul 2035”.

Acesta aprecizat că Primăria Municipiului Buzău a reușit, participând la o competiție jurizată internațional, să fie integrată în proiectul Uniunii Europene M100, alături de orașe importante din România — București, Brașov, Constanța, Iași, Oradea, Timișoara, Cluj-Napoca — și din Europa: Copenhaga (Danemarca), Stockholm (Suedia), Barcelona (Spania), Sofia (Bulgaria), Budapesta (Ungaria), Istanbul (Turcia), Atena (Grecia), Madrid (Spania), Milano (Italia), Oslo (Norvegia) ș.a.

Misiunea M100 face parte din inițiativa Uniunii Europene de a sprijini și transforma cel puțin 100 de orașe europene pentru a atinge neutralitatea climatică până în 2030. Misiunea UE pentru orașe inteligente și neutre din punct de vedere climatic vizează orașele ca centre esențiale în combaterea schimbărilor climatice, prin reducerea emisiilor și adoptarea de practici și infrastructuri sustenabile. Municipiul Buzău s-a angajat să atingă neutralitatea climatică până în 2035, printr-o colaborare solidă între autoritățile locale, părțile interesate și societatea civilă. Planul de acțiuni pentru neutralitatea climatică prevede:

• reducerea emisiilor de CO2 cu 80% până în 2035 (și 55% până în 2030); • extinderea energiei regenerabile; • modernizarea clădirilor publice la standarde de consum aproape zero.

De asemenea a adus la cunoștință domeniile acoperite de M100, care sunt:

-Sănătate și calitatea vieții — reducerea poluării aerului, crearea de spații verzi și soluții bazate pe natură,

-Energie verde și bioenergie — acces la tehnologii care reduc dependența de resurse poluante și costisitoare,

-Transport modern și infrastructură verde — investiții în clădiri eficiente energetic și transport public electric.,

-Economie verde și locuri de muncă — promovarea energiei regenerabile și a industriilor nepoluante,

-Economie circulară și gestionarea resurselor — reciclare și reutilizare, reducerea risipei, Inovație și tehnologie digitală — monitorizarea emisiilor și optimizarea consumului de resurse prin soluții moderne.

Apoi a prezentat prooiectele care s-au derulat deja în municipiul Buzău si care se înscriu tot în tematica M100.

Domnul viceprimar Ionuț-Sorin Apostu preia conducerea ședinței de dezbatere publică și dă cuvântul invitaților.

Prima prezentare este făcută on-line de către domnul Marcel Ionescu Heroiu - expert senior Banca Mondială care a transmis un mesaj înregistrat. În mesajul prezentat dl Heroiu transmite 4 avantaje inportante ale proiectului : emisii scăzute și sănătate pentru populație, creșterea investițiilor care vor duce la creșterea calității vieții, economia va fi aliniată la sectorul verde, suntem parte a proiectelor prioritare ale Uniunii Europene.

Ia cuvântul domnul Adrian Curaj - director general UEFISCDI. Acesta explică avantajele proiectului M100 care va aduce schimbări pentru oamenii din Buzău, se va avea grijă de mediu, iar acest lucru va responsabiliza oamenii si generariile următoare.

Ia cuvântul domnul Dragoş Petrescu- antreprenor care consideră că proiectul M100 este o mare realizare pentru municipiul Buzău, iar acest proiect va însemna clădiri mai eficiente, transport mai curat, o creștere a economiei și deja se văd rezultatele proiectelor anterioare. Industria Buzăului va crește, iar investițiile se vor înmulți, iar asta va însemna locuri de muncă, educație, mediu curat și bunăstare.

Ia cuvântul doamna Mihaela Hărmănescu - vicepreşedinte Ordinul Arhitecților din România care explică colaborarea Ordinului arhitecților si implicarea lor în domeniul peisagistic și în neutralitatea climatică. Prezintă bune practici care s-au aplicat în țară unde s-au preluat modele din Norvegia și din alte țări.

Ia cuvântul Radu Dragomir -CEO Urban Scope Romania care prezintă proiecte care s-au derulat în municipiul Buzău si care sunt înscrise în proiectul M100. Aceste actiuni au început încă din 2017 si toate au contribuit la calificarea și înscrierea municipiului Buzău in acest proiect. S-au investit 500 milioane de euro în municipiu, iar acest lucru a ridicat Buzăul în clasamentul orașelor în contextul bătăliei pe resurse care există în Europa.

Se dă cuvântul persoanelor înscrise pe listă:

Ia cuvântul domnul Petruța Marius, care vorbește despre istorie.

Ia cuvântul doamna Oana Gheorghiu – consilier local al municipiului Buzău care prezintă aspecte despre sănătatea populației și efectele proiectului M100 care va aduce un plus valoare pentru aceasta. Sunt multi copii și cetățeni cu alergii și probleme respiratorii care sunt afectați de mediul înconjurător si este important să se reducă poluarea aerului prin reducerea numărului de mașini, utilizarea pistelor de biciclete, dezvoltarea spațiilor verzi din municipiul Buzău, etc. Apoi invocă în prezentare calitatea alimentelor si importanța programelor de alimentație sănătoasă și susținerea producătorilor și fermierilor buzoieni pentru furnizarea de produse sănătoase către populație. Prezintă apoi efectele benefice miscării fizice în viața oamenilor și susține campaniile care s-au derulat pentru prevenirea bolilor cronice și explică importanța educației în acest caz.

Ia cuvântul doamna Păun Felicia Nicoleta care prezintă că ar trebui să se prezinte și dezavantajele proiectului, nu doar avantajele. Doreste să se fi întrebat populatia înainte de a se înscrie municipiul în acest proiect și abia apoi să se înceapă derularea lui. Este nemultumită de ce urmează ca Uniunea Europeană să impună în acest proiect. Consideră că nu există o criză climatică și că efectele vor fi ireversibile. Este împotriva digitalizării orașului.

Ia cuvântul domnul Udrea Sorin care este nemulțumit că nu s-au prezentat proiectele care vor fi derulate în cadrul proiectului M100 și valoarea acestora. Consideră că în cele 300 de pagini ale proiectului sunt doar vorbe goale. Doreste să stie cât vor plăti familiiile din Buzău pentru acest proiect.

Ia cuvântul doamnei Rapciuc Andreea care consideră că nu s-a luat în calcul opinia cetățenilor municipiului și că se grăbeste implementarea proiectului. Este împotriva proiectelor propuse de Uniunea Europeană. Aduce în discuție termenii din proiect ”green” și ”smart” și este neîncrezătoare în măsurile care se vor lua. Este împotriva buletinului biometric, a camerelor cu recunoaștere facială, a centrelor de date.

Ia cuvântul doamna Gheorghe Maria, pensionară, care nu este de acord cu proiectul, nu este de acord cu digitalizarea și cu deținerea de carduri. Dorește ca fiecare cetățean din municipiu să-și spună părerea despre proiect printr-un referendum.

Ia cuvântul domnul Muncaciu Sorin - Titus - deputat AUR, care nu este de acord cu Acordul de la Paris. Contesta calculul creșterii temperaturii invocată în proiect. Nu este de acord că omul produce încălzirea globală. Nu crede că se vor reduce cu 40% emisiile de

carbon până în 2030. Consideră că sunt prevederi ascunse care nu sunt incluse în contract. Este împotriva unei ”plantații digitale”. Consideră că va fi afectată libertatea cetățenilor.

Ia cuvântul domnul Răileanu Ionel care aduce în discuție dezideratul proiectului de a se reduce CO2 din atmosferă. Consideră că nu este nimic adevărat si că nu există încălzire globală, iar clima nu s-a schimbat. Consideră că se dorește sărăcirea populației.

Ia cuvântul domnul Baldovin Corneliu - consilier local care susține importanța tranportului în economie și faptul ca acesta este considerat un poluator important. Consideră că proiectul este bun, dar nu sunt suficiente date despre costuri. Nu este de acord ca cetățenii să plătească pentru implementarea acestui proiect. Apreciază inițiativa pentru că va fi o investiție mare, dar dacă va avea impact negativ asupra cetățeanului, atunci se va opune derulării lui.

Ia cuvântul domnul Dima Constantin – presedinte al asociației P.T. 30 nr. 2. Consideră că nu s-a ținut cont de părerea oamenilor în implementarea proiectelor primăriei. Nu este de acord cu transformarea bulevardului Bălcescu în artera pietonală.

Ia cuvântul domnul Alexandru Marius - deputat USR, care susține că este de acord cu proiectul M100 și este de acord cu digitalizarea pentru că astfel se elimină costuri, se câștigă timp. Este multumit că se va investi în bancuri de baterii pentru ca se vor rezolva problemele legate de transportul energiei electrice. Aduce în discuție modul în care s-au implementat proiectele, respectiv calitatea scăzută a lucrărilor.

Ia cuvântul domnul Nistorescu Marian aduce în discuție circulația greoaie din oraș, blocajele care se formează. Consideră că Uniunea Europeană promovează proiecte bune, dar unele dintre ele nu sunt benefice populației. Nu este de acord cu multe reguli impuse de UE.

Ia cuvântul doamna Crăiță Haritina care aduce în discuție faptul ca suntem membrii în UE și este bine ca folosim resursele de acolo, dar unele proiecte nu s-au implementat eficient. Precizează că avem Pădurea Crâng si ca trebuie regenerată si consideră că nu s-a tinut cont că această pădure este rezervație naturală. Nu are încredere că proiectele se vor desfășura cum trebuie. Precizează că parcul din prelungirea parcului Tineretului nu este îngrijit si este în prezent uscat. Precizează că cetățenii nu au fost întrebați de acest proiect și că nici CLM nu a fost întrebat când am fost selectați în acest proiect. Menționează că nu este de acord cu proiectul pilot pentru utilizarea apelor uzate de la Stația de epurare. Consideră că este necesar un studiu de impact asupra mediului și să se verifice dacă iazurile nu sunt în zone de protectie de apă. Consideră că există riscuri, cum ar fi: se va contamina solul și nu va mai fi potrivit pentru cultivare, se va polua apa freatică și se poate afecta negativ viata vegetală și animală. Dorește să se organizeze un referendum pentru implementarea acestui proiect M100.

Ia cuvântul Ivașcu Marin, iar acesta este nemulțumit de proiectele implementate de primăriei detaliind defectele acestora.

Ia cuvântul Iordache Silviu care susține că proiectul arată bine, cifrele sunt ambițioase, dar nu sunt informații clare si nu se știe cât vor plăti cetățenii. Consideră că proiectele sunt prea mari pentru mărimea orasului Buzău. Apreciază că nu s-a tinut cont de dezvoltarea industriei locale ca mai apoi să se ajungă la protejarea mediului și la proiectele energetice.

Ia cuvântul domnul Jercan Ștefan care susține că cetățenii buzoieni nu au fost consultați. Sustine că autobuzele electrice aduse nu au fost de calitate și nu funcționează și că sunt costuri enorme pentru funcționarea transportului în comun. Doreste să se organizeze un referendum.

Ia cuvântul domnul Baciu Adrian care susține că în copilărie, condițiile de trai de la bloc au fost dificile și se opune proiectului M100 apreciind că decidenții nu tin cont de populație. Doreste să nu renunțe la centrala proprie din apartament si să nu se revină la condițiile de trai inițiale. Sustine că doreste un referendum.

Ia cuvântul doamna Mușătoiu Carmen care citeste dintr-o carte religioasă.

Ședinta este închisă de către domnul primar Constantin Toma care aduce multumiri celor prezenți si care au luat cuvântul și precizează că propunerile formulate care au avut legătură cu proiectul vor fi luate în considerație

Discuțiile integrale din cadrul şedinţei de dezbatere publică s-au transmis live pe pagina de Facebook al Primăriei municipiului Buzău, iar înregistrarea audio a fost postată în site [www.primariabuzau.ro](http://www.primariabuzau.ro) la secțiunea Proiecte de hotărâri/Normative/Aniunturi publice – Proiect nr. 168 din 07.08.2025 privind aprobarea Contractului Climatic al Municipiului Buzău privind ”MISIUNEA 100 orașe inteligente și neutre din punct de vedere climatic până în anul 2035”, inițiativă a Comisiei Europene.

Întocmit,

Petronela Jipa